PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/39/2/1/218	Bratislava 17.12.2004

Protimonopolný úrad Slovenskej republiky, odbor zneužívania dominantného postavenia v správnom konaní č. 0089/OZ/2004 začatom dňa 12.08.2004 z vlastného podnetu voči Ministerstvu pôdohospodárstva SR, Dobrovičova 12, 812 66  Bratislava 1 vo veci možného porušenia § 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov

rozhodol

1. na  základe § 22 ods. 1 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie Ministerstva pôdohospodárstva SR, Dobrovičova 12, 812 66  Bratislava 1 v čase od 01.05.2004 do 31.08.2004 spočívajúce v uzatvorení a plnení Zmluvy č. 2287/2004-520 zo dňa 14.4.2004 s podnikateľom N-ADOVA, s.r.o. Krškanská 1, 949 01 Nitra je podporou zvýhodňujúcou podnikateľa N-ADOVA, s.r.o. Krškanská 1, 949 01 Nitra a je obmedzením súťaže podľa § 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov,

2. na základe § 38 ods. 3 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že za porušenie ustanovenia § 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov ukladá Ministerstvu pôdohospodárstva SR, Dobrovičova 12, 812 66  Bratislava 1 peňažnú pokutu vo výške 200 000,- Sk, slovom dvestotisíc korún, ktorú je povinný uhradiť v lehote 30 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet 7000060793/8180 KS 1118 VS 2004218 vedený v Štátnej pokladnici.

Odôvodnenie:

Dňa 7.6.2004 obdržal Protimonopolný úrad Slovenskej republiky, odbor zneužívania dominantného postavenia (ďalej len „úrad“), podnet od spoločnosti VAS, s.r.o., so sídlom Mojšová Lúčka, 011 76 Žilina (ďalej len „VAS, s.r.o.“) na citujeme: „Prešetrenie zneužitia postavenia na trhu veterinárnej asanácie spoločnosťou N-ADOVA, s.r.o., so sídlom Krškanská 1, 949 01 Nitra (ďalej len „N-ADOVA, s.r.o.“), prostredníctvom použitia štátnych podporných finančných prostriedkov, pridelených prostredníctvom Ministerstva pôdohospodárstva SR“ (ďalej len „MP SR“).

Na základe § 22 ods. 1 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), začal úrad vykonávať všeobecné šetrenie, na základe ktorého dospel k záveru možného porušenia ustanovenia § 39 zákona zo strany MP SR, podľa ktorého orgány štátnej správy nesmú zjavnou podporou zvýhodňujúcou určitého podnikateľa alebo iným spôsobom obmedzovať súťaž.

Následne úrad podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov začal dňa 12.08.2004 z vlastného podnetu správne konanie č. 0089/OZ/2004 vo veci možného porušenia  § 39 zákona voči MP SR. 

Podľa § 25 ods. 3 písm. e)  zákona v prípade možného porušenia § 39 zákona je účastníkom konania orgán štátnej správy, orgán územnej samosprávy alebo orgán záujmovej samosprávy. Z vyššie uvedeného vyplýva, že účastníkom konania v správnom konaní č. 0089/OZ/2004 je MP SR.

Charakteristika trhu veterinárnej asanácie v Slovenskej republike

Od januára 2001 vykonáva Slovenská republika opatrenia z dôvodu výskytu bovinnej spongiformnej encefalopatie u hovädzieho dobytka (ďalej len „BSE“). Vláda Slovenskej republiky, viazaná medzinárodnými dohodami, riešila spôsob podpory veterinárnej asanácie v súvislosti s chorobou BSE. V záujme udržania dobrého zdravotného stavu hovädzieho dobytka, udržania nákazovej situácie na prijateľnej úrovni a neohrozenia zdravia ľudí a životného prostredia bolo nevyhnutné zabezpečiť od producentov živočíšnych vedľajších produktov z celého územia SR zber, zvoz, spracovanie a zneškodňovanie týchto produktov.

Dňa 24.1.2001 bola zriadená Osobitná komisia vlády pre BSE, ktorá riešila spôsob podpory veterinárnej asanácie v súvislosti s BSE. Uvedená likvidácia materiálov v spojení s chorobou BSE sa mala riešiť s príspevkom štátu, s postupným prechodom z plného hradenia nákladov likvidácie štátom, po ich plné hradenie samotnými producentmi živočíšneho odpadu.

V Európskej únii (ďalej len „EÚ“) sú v platnosti smernice a nariadenia, ktoré musela v uvedenej oblasti SR aproximovať. SR pred vstupom do EÚ, okrem zákona č. 488/2002 o veterinárnej asanácii, postupovala v zmysle Nariadenia vlády č. 279/2003 o živočíšnych vedľajších produktoch, ktoré nie sú určené na ľudskú spotrebu, v ktorom je aproximované Nariadenie Európskeho parlamentu a Európskej Rady č. 1774/2002 (ďalej len „Nariadenie  č. 1774/2002“). Nariadenie vlády č. 279/2003 bolo platné do vstupu SR do EÚ, teda do 30.4.2004. Nariadenie Európskeho parlamentu a Európskej Rady č. 999/2001 (ďalej len „Nariadenie č. 999/2001“) a Nariadenie č. 1774/2002 boli transponované do Nariadenia vlády č. 323/2003 s platnosťou do 30.4.2004, po tomto termíne platia pôvodné nariadenia. Keďže v súčasnej dobe SR, ako členský štát EÚ, postupuje v zmysle platnej legislatívy EÚ, sú pre ňu od 1.5.2004 záväzne vyššie uvedené nariadenia EÚ. 

Problematika BSE sa okrem uvedených predpisov riadila tiež mimoriadnymi veterinárnymi opatreniami, pokynmi a metodikami vydávanými Štátnou veterinárnou a potravinovou správou SR na základe legislatívy EÚ a Medzinárodnej organizácie nákaz v Paríži. Na základe Nariadenia č. 1774/2002 bola vykonaná kategorizácia, kde celá skupina živočíšneho odpadu z hovädzieho dobytka, charakterizovaná ako živočíšny vedľajší produkt, bola rozdelená do troch kategórií a to:

1)	špecificky rizikový materiál (súvisiaci s BSE, napr. miecha a mozog),
2)	uhynuté zvieratá (kadávery),
3)	živočíšny vedľajší produkt zo zabitých zvierat, ktoré boli posúdené ako vhodné pre výživu ľudí (odpad z bitúnkov a fyzicky poškodený materiál zo zdravých zvierat).
 
Finálnym produktom všetkých kategórií veterinárnej asanácie je mäsokostná múčka. Od 15.6.2001 sa mäsokostná múčka, pochádzajúca z materiálov kategórií 1 a 2 musela likvidovať spálením. Mäsokostná múčka, pochádzajúca z materiálov kategórie 3, sa naďalej do konca roku 2003 mohla využívať na komerčné účely. Od roku 2004 je podľa nariadení EÚ zakázané  používanie mäsokostnej múčky na skrmovanie hospodárskych zvierat a je nariadené jej spaľovanie. Znamená to likvidáciu spálením produktov vzniknutých zo všetkých troch kategórií materiálov.

Na základe poverenia vlády problematiku riešenia BSE má v kompetencii MP SR, ktoré zabezpečovalo realizáciu a financovanie. Odborným garantom bola Štátna veterinárna a potravinová správa SR, ktorá zabezpečovala technický dozor a bola garantom dodržiavania technologických noriem. Štátna veterinárna a  potravinová správa SR tiež na základe žiadostí jednotlivých kafilérií udeľuje oprávnenia na spracovanie vedľajšieho živočíšneho materiálu kategórie 1, 2 a 3.

Osobitná komisia vlády pre BSE doporučila MP SR dňa 13.2.2001 rozhodnúť o kafilerickom zariadení, ktoré bude určené na likvidáciu špecificky rizikového materiálu. Na základe tohto doporučenia menovalo MP SR Komisiu pre výber kafilérie na spracovanie špecificky rizikového materiálu, kadáverov a odpadov zo sanitných bitúnkov, ktorá dňa 30.5.2001 odporučila poveriť uvedenou činnosťou spoločnosť N-ADOVA, s.r.o. 

V zmysle návrhu Komisie pre výber kafilérie na spracovanie špecificky rizikového materiálu a kadáverov a odpadov živočíšneho pôvodu zo sanitných bitúnkov zo dňa 30.5.2001 minister pôdohospodárstva listom č. 1763/2001-100 zo dňa 5.6.2001 poveril spoločnosť N-ADOVA, s.r.o. zvozom, spracovaním a neškodným odstránením špecificky rizikového materiálu, kadáverov a odpadov živočíšneho pôvodu zo sanitných bitúnkov z celého územia SR.

Na základe uvedeného poverenia ministrom pôdohospodárstva začal v júni 2001 separovaný zvoz nebezpečných odpadov živočíšneho pôvodu. Od r. 2001 do roku 2004 mala spoločnosť N-ADOVA, s.r.o. oprávnenie od Štátnej veterinárnej a potravinovej správy SR na vykonávanie veterinárnej asanácie materiálov kategórie 1 a 2, spoločnosť VAS, s.r.o. a spoločnosť Kafiléria, a.s. Senec mali oprávnenie na spracovanie materiálov kategórie 3. Z uvedeného vyplýva, že predmetné tri kafilerické spoločnosti podnikali na dvoch rôznych tovarových relevantných trhoch v oblasti veterinárnej asanácie, a to v oblasti materiálov kategórie 1 a 2 spoločnosť N-ADOVA, s.r.o. a v oblasti materiálov kategórie 3 spoločnosti VAS, s.r.o. a Kafiléria, a.s. Senec. 

Financovanie veterinárnej asanácie

Financovanie opatrení z dôvodu výskytu BSE bolo zabezpečované v rokoch 2001 - 2003 zo štátneho rozpočtu. Štát plne hradil všetky náklady súvisiace s likvidáciou živočíšnych odpadov v súvislosti s BSE, teda s likvidáciou materiálov kategórie 1 a 2 vykonávanou spoločnosťou N-ADOVA, s.r.o. (tab. 1).

Tab. 1.

	Finančné prostriedky poskytnuté
N-ADOVA, s.r.o. zo štátneho rozpočtu	
2001	125,8   mil  Sk	
2002	212      mil. Sk	
2003	153      mil. Sk	
	
Zmluvy na vykonávanie predmetnej činnosti z rokov 2001 - 2003 neboli predmetom tohto správneho konania a úrad tieto údaje uvádza len na dokreslenie celkovej situácie v tejto oblasti v období rokov 2001 - 2003.

V roku 2004 bolo na porade vedenia MP SR odsúhlasené čiastočné financovanie zvozu špecificky rizikového materiálu z prostriedkov štátneho rozpočtu. Na základe toho MP SR požiadalo Ministerstvo financií SR o vyčlenenie prostriedkov v rámci výdavkov kapitoly na zvoz špecificky rizikového materiálu živočíšneho pôvodu v súvislosti s ochranou územia Slovenskej republiky od BSE a iných nákazlivých chorôb. Rozpočtovým opatrením č. 7/2004 zo dňa 22.4.2004 bolo použitie rozpočtových prostriedkov na uvedený účel odsúhlasené. V roku 2004 boli predmetné prostriedky na veterinárnu asanáciu poskytované na základe Vykonávacieho predpisu č. 806/2004 z 13.4.2004 a Dotačného výnosu z 1.5.2004. S iným financovaním zvozu, spracovania a likvidácie kadáverov a špecificky rizikového materiálu zo štátneho rozpočtu sa v roku 2004 ani v ďalších rokoch neuvažuje. 
Od 1.3.2004 sa zber, zvoz, spracovanie a zneškodňovanie živočíšnych vedľajších produktov vykonáva na základe usmernenia vydaného Štátnou veterinárnou a potravinovou správou SR č. 2075/04-260 zo dňa 1.3.2004 v zmysle nariadenia vlády č. 279/2003 nasledovne (tab. 2.): 

Tab. 2.

N - ADOVA, s.r.o.      	živočíšne vedľajšie produkty materiálov kategórie 1 a 2,	
VAS, s.r.o.                 	 živočíšne vedľajšie produkty materiálov kategórie 1, 2 a 3,	
Kafiléria, a.s., Senec  	 živočíšne vedľajšie produkty materiálov kategórie 3.	

Počnúc dňom 1.3.2004 tak na základe udelenia oprávnenia Štátnou veterinárnou a potravinovou správou SR pôsobia na trhu veterinárnej asanácie v kategórii 1 a 2 s celoslovenskou pôsobnosťou dve spoločnosti - spoločnosť VAS, s.r.o. a spoločnosť N-ADOVA, s.r.o.  (v júni 2004 obdržala spoločnosť N-ADOVA, s.r.o. od Štátnej veterinárnej a potravinovej správy SR oprávnenie aj na spracovanie materiálov kategórie č. 3).

Napriek tomu MP SR uzatvorilo zmluvu o zbere, zvoze, spracovaní a následnej likvidácii živočíšnych vedľajších produktov, ktoré nie sú určené na ľudskú spotrebu z územia Slovenskej republiky pre kategórie 1 a 2 na rok 2004 len s jedným subjektom pôsobiacim na relevantnom trhu, so spoločnosťou N-ADOVA, s.r.o. Aj príspevok štátu pre producentov predmetného živočíšneho odpadu na jeho likvidáciu v kafilerickom zariadení bol poskytovaný aj v roku 2004 jedine spoločnosti N-ADOVA, s.r.o. 
Zmluva č. 2287/2004-520 zo dňa 14.4.2004 (ďalej len „Zmluva“) bola uzatvorená s platnosťou od 1.1. do 31.12.2004. Poskytovateľ (MP SR) sa dohodol so zhotoviteľom (spoločnosť N-ADOVA, s.r.o.) na finančnom príspevku vo výške 1 512,60 Sk bez DPH za jednu tonu.
V Zmluve je určené množstvo 14 250 ton zvezeného a spracovaného materiálu, čo vo finančnom vyjadrení predstavuje 25,65 mil. Sk. Spoločnosť N-ADOVA,  s.r.o. za obdobie 1.1.2004 - 30.4.2004 zlikvidovala množstvo 8 197,322 ton materiálu a za toto obdobie jej boli poskytnuté prostriedky štátneho rozpočtu na veterinárnu asanáciu v oblasti zberu, zvozu, neškodného odstránenia a následnej likvidácie živočíšnych vedľajších produktov materiálov kategórií 1 a 2 v celkovej výške 14 755 179,60 Sk. Vzhľadom na právnu úpravu účinnú v tom čase, úrad toto konanie v tomto správnom konaní neposudzoval (pozri nižšie).

Avšak spoločnosť N-ADOVA, s.r.o. predložila MP SR aj ďalšie faktúry a to za obdobie máj - júl 2004 (tab. 3).
Tab. 3.
	Množstvo v tonách	Suma v SK	
Máj	1 570,586 	2 827 054,80 	
Jún	1 423,636 	2 562 544,80 	
Júl	1 420,488 	2 556 878,40 	
Celkom	4 414,710 	        7 946 478 	

Tieto faktúry neboli doteraz uhradené. V spoločnosti N-ADOVA s.r.o. prebieha v súčasnosti kontrola MP SR a až na základe jej záverov vedenie MP SR rozhodne o uhradení, resp. neuhradení uvedených faktúr.         

	Od 1.3.2004 účtovala spoločnosť VAS, s.r.o. producentom odpadu za spracovanie jednej tony živočíšneho odpadu  cenu 4 500 Sk/t bez DPH a spoločnosť N-ADOVA, s.r.o. cenu 6 200 Sk/t bez DPH.

Spoločnosti N-ADOVA, s.r.o. poskytovalo MP SR na základe Zmluvy  štátnu dotáciu vo výške 1 512,60 Sk/t bez DPH o ktorú sa vo faktúre znižovala pôvodná čiastka 6 200 Sk za tonu. Konečná čiastka pre producentov tak bola vo výške 4 687,40 Sk/t bez DPH. Na tieto dotácie mali producenti odpadu nárok do 10%-tného limitu úhynu. Za likvidovaný odpad nad tento limit úhynu boli producenti povinní hradiť celú sumu vo výške 6 200 Sk/t bez DPH.

Výber subjektu, ktorému MP SR poskytovalo zo štátneho rozpočtu finančný príspevok za likvidáciu odpadu, možno na základe vyššie uvedeného porovnania ceny účtovanej účastníkmi trhu považovať za neefektívny, nakoľko spoločnosť VAS, s.r.o. bola schopná poskytovať uvedené služby za oveľa výhodnejších cenových podmienok, ktoré boli, v porovnaní so spoločnosťou N-ADOVA, s.r.o., dokonca výhodnejšie aj po znížení pôvodnej ceny o poskytnutý finančný príspevok. V konečnom dôsledku na tento neefektívny výber doplatili aj samotní poľnohospodári – producenti odpadu, ktorí by mohli v prípade poskytnutia finančného príspevku aj efektívnejšiemu podnikateľovi zaznamenať značnú úsporu nákladov na likvidáciu vyprodukovaného odpadu.

Posúdenie protisúťažného konania MP SR 

V ďalšom kroku úrad skúmal, či vyššie uvedeným konaním MP SR došlo k porušeniu § 39 zákona, podľa ktorého „orgány štátnej správy pri výkone štátnej správy, orgány územnej samosprávy pri výkone samosprávy a pri prenesenom výkone štátnej správy a orgány záujmovej samosprávy pri prenesenom výkone štátnej správy nesmú zjavnou podporou zvýhodňujúcou určitého podnikateľa alebo iným spôsobom obmedzovať súťaž“. Podľa § 38 ods. 3 zákona „úrad za porušenie zákazu podľa § 39 zákona uloží orgánu štátnej správy, orgánu územnej samosprávy alebo orgánu záujmovej samosprávy pokutu do výšky 2 000 000 Sk“.

Podľa prechodných ustanovení § 44a ods. 1 zákona: „Právne vzťahy vzniknuté pred dňom nadobudnutia platnosti zmluvy o pristúpení Slovenskej republiky k Európskej únii sa spravujú ustanoveniami tohto zákona, vznik týchto právnych vzťahov sa posudzuje podľa doterajších predpisov“. Pokiaľ ide o hmotno-právne ustanovenia, je potrebné vždy aplikovať právny predpis účinný v čase, kedy došlo ku konaniu, ktoré predstavuje obmedzenie hospodárskej súťaže. V tomto konaní úrad na posudzované obmedzovanie hospodárskej súťaže, ku ktorému dochádzalo po 1.5.2004, aplikoval hmotno-právne ustanovenia zákona. Úrad v tomto konaní na základe § 44a ods. 2 zákona aplikuje procesno-právne ustanovenia zákona.

Podľa § 44a ods. 12 zákona: „Na ukladanie pokút za porušenie ustanovení doterajších predpisov, ktoré vzniklo pred dňom nadobudnutia účinnosti tohto zákona, sa použijú ustanovenia doterajších predpisov.“ § 44a ods. 12 zákona v sebe obsahuje zákaz priamej retroaktivity. V tomto prípade, keď obmedzovanie súťaže začalo pred 1.5. 2004, avšak pokračovalo aj po 1.5.2004, je možné na základe § 44a ods. 12 zákona uložiť pokutu podľa § 38 ods. 3 zákona iba za porušovanie § 39 zákona, ku ktorému dochádzalo od 1.5.2004. 

Od 1.3.2004 mali na predmetnú činnosť, t.j. na veterinárnu asanáciu materiálov kategórie 1 a 2, potrebné oprávnenie od Štátnej veterinárnej a poľnohospodárskej inšpekcie SR dve spoločnosti a to spoločnosť N-ADOVA, s.r.o. a spoločnosť VAS, s.r.o., čím sa stali obidve spoločnosti priamymi konkurentmi na relevantnom trhu.

Tým, že Zmluvu na výkon veterinárnej asanácie na zber, zvoz a likvidáciu materiálov kategórie 1 a 2 uzatvorilo MP SR len s jednou spoločnosťou a predmetný štátny príspevok tak bol poskytovaný len jednému spracovateľovi, spoločnosti N-ADOVA, s.r.o., došlo od 1.3.2004 k zvýhodneniu tejto spoločnosti na relevantnom trhu veterinárnej asanácie v kategórii 1 a 2 prostredníctvom štátnej dotácie vo výške 1 512,60Sk bez DPH na tonu. MP SR zodpovedalo za riešenie tejto problematiky veterinárnej asanácie, pretože konkrétny spôsob realizácie bol výlučne v právomoci MP SR. Poskytovanie príspevku zo strany MP SR len jednému spracovateľovi mohlo byť odôvodnené v čase, keď na príslušnom relevantnom tovarovom trhu pôsobila iba jedna spoločnosť. MP SR však bezdôvodne a v rozpore s § 39 zákona pokračovalo v poskytovaní príspevku výlučne iba jednému spracovateľovi aj v čase, keď na relevantnom trhu už pôsobili dve súkromné spoločnosti, ktoré boli priamymi konkurentmi. MP SR deformovalo hospodársku súťaž na relevantnom trhu veterinárnej asanácie v kategórii 1 a 2 tým, že uzavrelo Zmluvu o poskytovaní finančného príspevku výlučne spoločnosti N-ADOVA, s.r.o.

Obdobie od 1.3.2004 je potrebné rozdeliť na dve obdobia, a to na obdobie od 1.3.2004 do 30.4.2004 a na obdobie od 1.5.2004 do 31.7.2004. Ako je však vyššie uvedené, obmedzenie hospodárskej súťaže v čase od 1.3.2004 do 30.4.2004 nemôže úrad postihnúť v tomto a ani žiadnom inom konaní.

V období od 1.5.2004 do 31.7.2004 pokračovalo obmedzenie hospodárskej súťaže, spôsobené tým, že MP SR zvýhodnilo len jedného spracovateľa pôsobiaceho na relevantnom trhu. Zvýhodnenie nastalo pokračovaním platnosti Zmluvy len s jedným spracovateľom, a to so spoločnosťou N-ADOVA, s.r.o., a plnením tejto Zmluvy zo strany tejto spoločnosti. Spoločnosť N-ADOVA, s.r.o. tak mala na základe predmetnej Zmluvy zabezpečený odbyt do výšky 6 052,678 ton z celkového množstva 14 250 ton, zakontrahovaného  predmetnou Zmluvou na rok 2004, na rozdiel od druhej spoločnosti, s ktorou MP SR predmetnú Zmluvu neuzatvorilo a z toho dôvodu bola na trhu veterinárnej asanácie likvidácie materiálov kategórie 1 a 2 znevýhodnená. Spoločnosť N-ADOVA, s.r.o. pokračovala v plnení predmetnej Zmluvy aj naďalej po 1.5.2004 a v mesiacoch máj - júl 2004 spracovala ďalších 4 414,710 ton odpadu, ktorý vyfakturovala MP SR. Úrad zistil, že MP SR na základe vykonanej následnej finančnej kontroly odstúpilo od Zmluvy dňom 01.09.2004. Záväzky MP SR za obdobie od 01.05.2004 do 31.08.2004, ktoré vznikli na základe Zmluvy boli spoločnosti N-ADOVA, s.r.o. uhradené dňa 06.12.2004.

K zvýhodneniu v súťaži pritom dochádza v predmetnom prípade už aj samotným faktom uzavretia Zmluvy, a to bez ohľadu na skutočnosť, či na základe Zmluvy došlo už aj k reálnemu peňažnému plneniu alebo nie. Predmetná Zmluva bola aj v čase po 1.5.2004 stále platná a účinná a obe zmluvné strany boli s jej obsahom plne uzrozumené a ním aj plne viazané, čím došlo k skutočnému zvýhodneniu právneho postavenia podnikateľa N-ADOVA, s.r.o. oproti priamemu konkurentovi VAS, s.r.o. Konkrétne došlo k zvýhodneniu tým, že spoločnosti N-ADOVA, s.r.o. bol MP SR zmluvne a záväzne prisľúbený štátny príspevok vo výške 1 512,60 Sk za tonu bez DPH na každú tonu spracovaného predmetného živočíšneho odpadu. Vzhľadom k pretrvávajúcej platnosti a účinnosti Zmluvy aj v období 1.5.-31.8.2004, aj v prípade nevyplatenia časti finančného záväzku štátu, sa zmluvná strana, spoločnosť N-ADOVA, s.r.o., môže súdne domáhať plnenia zmluvného záväzku. Skutočnosť, že o predmetnú čiastku 1 512,60Sk za tonu bez DPH sa znižovala cena spoločnosti N-ADOVA, s.r.o. pre producentov odpadu spôsobila, že spoločnosť N-ADOVA, s.r.o. mohla pôsobiť na trhu aj pri svojej oveľa vyššej cene za tonu predmetného spracovaného živočíšneho odpadu vo výške 6 200 Sk za tonu bez DPH oproti cene konkurenčnej spoločnosti VAS, s.r.o. vo výške 4 500 Sk za tonu bez DPH. Navyše tým, že MP SR uzatvorilo predmetnú Zmluvu jedine so spoločnosťou N-ADOVA, s.r.o., nepriamo tak zvýšilo dôveryhodnosť tejto spoločnosti a tým udržiavalo aj jej postavenie na trhu.
  
Na základe vyššie uvedených skutočností dospel úrad k záveru, že MP SR zjavnou podporou zvýhodňujúcou podnikateľa N-ADOVA, s.r.o. obmedzilo súťaž na relevantnom trhu veterinárnej asanácie v kategórii 1 a 2.

Podľa § 38 ods. 3 zákona „Úrad za porušenie zákazu podľa § 39 uloží orgánu štátnej správy, orgánu územnej samosprávy alebo orgánu záujmovej samosprávy pokutu do výšky 2 000 000 Sk.“ Nakoľko, ako je uvedené vo výroku tohto rozhodnutia, zo strany MP SR došlo k porušeniu ustanovenia § 39 zákona, úrad bol povinný uložiť MP SR pokutu. Úrad ďalej pri ukladaní pokuty postupoval podľa § 38 ods. 10 zákona. 

Vychádzajúc z § 38 ods. 10 zákona úrad pri ukladaní pokuty posudzoval najmä závažnosť a dĺžku trvania porušovania ustanovení tohto zákona. Úrad pri posudzovaní závažnosti porušovania bral do úvahy jeho povahu, skutočný dopad na trh a veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie zákona, odmietnutie spolupracovať s úradom, získanie majetkového prospechu v dôsledku porušovania zákona.

Úrad v prvom kroku zhodnotil závažnosť protisúťažného konania MP SR. Následkom konania MP SR došlo k zvýhodneniu jedného subjektu na relevantnom trhu, čím sa nepriamo zvýšila jeho dôveryhodnosť, čo malo za následok udržiavanie jeho postavenia na relevantnom trhu. Na základe uvedeného možno konštatovať, že príslušné zvýhodnenie jedného z konkurentov na relevantnom trhu viedlo v konečnom dôsledku k skresľovaniu súťažných podmienok. Z týchto dôvodov úrad zhodnotil dané konanie MP SR, posudzované týmto rozhodnutím, ako porušovania ustanovení tohto zákona so závažným dopadom v oblasti hospodárskej súťaže. Vzhľadom na to, že posudzované konanie MP SR sa týkalo celého územia Slovenskej republiky, dopad na trh bol o to výraznejší.

Ďalším rozhodujúcim kritériom pre posúdenie výšky pokuty je dĺžka porušovania ustanovení zákona. Nakoľko z vyšetrovacieho procesu vyplynulo, že trvanie porušovania ustanovení zákona (posudzované týmto rozhodnutím v tomto správnom konaní) bolo v čase od 01.05. do 31.08.2004, t. j. trvalo krátky čas, čo úrad zhodnotil ako krátkodobé porušovanie. 

Úrad nezistil ďalšie okolnosti, ktoré by mohli mať vplyv na výšku pokuty, preto MP SR uložil pokutu tak, ako je uvedené vo výrokovej časti tohto rozhodnutia.

Úrad je podľa § 33 zákona pred vydaním rozhodnutia vo veci povinný vyzvať účastníkov konania, aby sa ústne alebo písomne vyjadrili k jeho podkladu a k spôsobu jeho zistenia, prípadne aby navrhli jeho doplnenie. Súčasne je úrad povinný podať informáciu o záveroch prešetrovania, ku ktorým na základe jemu dostupných informácií a podkladov dospel.

V súlade s § 33 zákona, úrad listom č. 6219/PMÚ SR/2004 zo dňa 30.11.2004 oznámil účastníkovi konania závery prešetrovania, ku ktorým na základe jemu dostupných informácií a podkladov dospel a vyzval ho, aby sa ústne alebo písomne vyjadrili k predmetu konania a k výsledkom šetrenia, ktoré úrad vo veci vykonal.

Účastník konania sa k výzve pred vydaním rozhodnutia podľa § 33 zákona vyjadril listom doručeným úradu 14.12.2004 a zaevidovaným pod č. 6538.

MP SR v prvej časti vyjadrenia uviedlo, že vykonávaciu zmluvu na rok 2004 k Zmluve o dielo z 1.7.2001 vypovedalo vo februári 2004 a vtedy začala plynúť šesť mesačná výpovedná lehota. 

Úrad počas konania zistil nasledovné. MP SR dňa 1.7.2001 podpísalo so spoločnosťou N-ADOVA, s.r.o. základnú zmluvu, a to Zmluvu o dielo na dobu neurčitú (ďalej len „Zmluva o dielo“). Na základe Zmluvy o dielo sa každoročne uzatvárali zmluvy o poskytnutí finančných prostriedkov (ďalej len „vykonávacie zmluvy“), ktoré najmä špecifikovali objemy likvidovaného odpadu a finančné prostriedky poskytnuté spoločnosti N-ADOVA, s.r.o. za likvidáciu odpadov. Úrad požiadal počas konania MP SR ako aj spoločnosť N-ADOVA, s.r.o. o predloženie všetkých zmlúv súvisiacich s predmetom správneho konania, ktoré medzi sebou uvedené subjekty uzatvorili. Z predložených podkladov, ktoré sú súčasťou spisu, je zrejmé, že vykonávacie zmluvy k Zmluve o dielo boli uzatvorené len v rokoch 2001, 2002 a 2003. V roku 2004 bola situácia nasledovná.

Podľa Zmluvy a informácií MP SR a spoločnosti N-ADOVA, s.r.o., MP SR dňa 14.4.2004 uzatvorilo so spoločnosťou N-ADOVA, s.r.o. Zmluvu č. 2287/2004-520 o zbere, zvoze, spracovaní a následnej likvidácii živočíšnych vedľajších produktov, ktoré nie sú určené na ľudskú spotrebu z územia Slovenskej republiky. Táto zmluva bola uzatvorená na obdobie 1.1. - 31.12.2004. Do 31.12.2003 medzi MP SR a spoločnosťou N-ADOVA, s.r.o. bola v platnosti Zmluva o dielo z roku 2001, ktorú predmetná novouzatvorená Zmluva rušila. Z vyššie uvedeného vyplynul určitý nesúlad medzi informáciami poskytnutými MP SR počas konania a informáciami uvedenými vo vyjadrení k výzve pred vydaním rozhodnutia, avšak na základe podkladov a informácií, ktoré úrad získal počas konania možno jednoznačne konštatovať, že v roku 2004 bola platná a účinná len jedna zmluva, a to Zmluva. Úrad teda na základe analýzy dospel k záveru, že pod „vykonávacou zmluvou na rok 2004“ možno chápať jedine Zmluvu, nakoľko žiadny iný zmluvný vzťah medzi MP SR a spoločnosťou N-ADOVA, s.r.o. v oblasti, ktorá je predmetom tohto konania, v roku 2004 neexistoval.

Takisto nie je v súlade so skutočnosťou tvrdenie vo vyjadrení k výzve pred vydaním rozhodnutia, že MP SR vypovedalo Zmluvu vo februári 2004. MP SR od Zmluvy odstúpilo v auguste 2004 ku dňu 01.09.2004, čo MP SR preukázalo počas konania a zaslalo úradu predmetné odstúpenie. Tento záver je navyše zrejmý aj zo skutočnosti, že Zmluva bola uzatvorená v apríli 2004, a preto nemohla byť vypovedaná vo februári 2004, teda v čase, keď neexistovala.
 
MP SR v druhej časti vyjadrenia uviedlo, že k rovnoprávnemu postaveniu oboch subjektov (N-ADOVA, s.r.o. a VAS, s.r.o.) došlo až právoplatným odstúpením od Zmluvy so spoločnosťou N-ADOVA, s.r.o. dňa 01.09.2004. 

Úrad sa s týmto tvrdením MP SR stotožňuje, nakoľko MP SR týmto potvrdilo závery úradu, ku ktorým počas konania dospel.

MP SR v tretej časti vyjadrenia požiadalo o neuplatnenie postihu.

Podľa § 38 ods. 3 zákona je úrad povinný uložiť pokutu za porušenie § 39 zákona.

Podľa § 47 ods. 3 Správneho poriadku je úrad povinný v odôvodnení uviesť ako sa vyrovnal s návrhmi a námietkami účastníkov konania.

Účastník konania počas správneho konania nevyslovil námietky a nepredložil úradu žiadne návrhy.

Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať na Protimonopolný úrad Slovenskej republiky, odbor zneužívania dominantného postavenia, Drieňová 24, 826 03  Bratislava, rozklad do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

Ing. Ladislav Szabó
     								      riaditeľ odboru zneužívania
     								       dominantného postavenia

Rozhodnutie sa doručí:
Ministerstvo pôdohospodárstva SR
Dobrovičova 12
812 66  Bratislava 1